題趙大年金碧山水圖
作者：王安中
朝代：宋

paragraphs: 王孫胸中楚七澤，不學庸史誇水墨。
試開緹襲拂蛛絲，半幅鵝溪射金碧。
余聞女媧煉石補天缺，石破壓天天柱折。
五色墮地金嵯峨，六鰲跨海吹銀波。
扶桑玉虹下天半，貝闕珠宫紫雲滿。
桃花笑作十洲春，劉郎此地聞雞犬。
繫我不從天津槎，自閱妙畫徒驚嗟。
迷魂一夜飛蝴蜨，覺來半破篷窗月。